Ir-Regolament Tal-Kummissjoni (KEE) Nru 3447/90
tat-28 ta’ Novembru, 1990,
dwar kondizzjonijiet speċjali għall-għoti ta’ għajnuna għal ħażna privata ta’ laħam tan-nagħaġ u tal-mogħoż
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 3013/89 tal-25 ta’ Settembru, 1989, dwar l-organizzazzjoni komuni tas-suq tal-laħam tan-nagħaġ u tal-mogħoż [1], u b’mod partikolari l-Artikolu 7(5) tiegħu,
Billi d-dispożizzijonijiet tar-Regolament tal-Kummissjoni (KEE) Nru 3446/90 tas-27 ta’ Novembru, 1990, li jagħmlu regoli dettaljati għall-għoti ta’ għajnuna għal ħażna privata ta’ laħam tan-nagħaġ u tal-mogħoż [2], għandhom japplikaw għall-għoti ta’ għajnuna għall-ħażna privata ta’ laħam tan-nagħaġ; billi jixraq li dawn id-dispożizzjonijiet jitlestew jew ikunu addattati;
Billi l-Artikolu 3 tar-Regolament tal-Kunsill (KEE) Nru 2644/80 [3] jistabbilixxi li, jekk ikun meħtieġ minħabba s-sitwazzjoni fis-suq, il-perjodu ta’ ħażna jista’ jiqsar jew jitwal; billi jixraq għalhekk li, bi żjieda ma l-għadd ta’ għajnuna mogħtija għal perjodu speċifiku ta’ ħażna, fil-każ li dak il-perjodu jitwal jew jiqsar, l-għadd li jkollu jiżdied jew jonqos għandu jkun iffissat ukoll;
Billi l-kondizzjonijiet mistennija tas-suq jeħtieġu perjodu flessibbli ta’ ħażna ta’ bejn tlieta u seba’ xhur;
Billi, biex ikun żgurat li offerti jkunu ġenwini, jixraq li tkun iffissata l-kwantità minima li tista’ tinħażen;
Billi, garanzija ta’ ECU 120 għal kull tunnellata metrika tidher xierqa biex tiggarantixxi l-ħarsien ta’ l-obbligazzjonijiet marbuta ma’ ħażna privata;
Billi l-miżuri msemmija f’dan ir-Regolament huma skond l-opinjoni tal-Kumitat ta’ Tmexxija għal Nagħaġ u Mogħoż,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 3446/90 għandu japplika bla ħsara għad-dispożizzjonijiet ta’ dan ir-Regolament.
Artikolu 2
1. Applikazzjonijiet fil-qafas ta’ għajnuna għal ħażna privata għandhom jintbagħtu lill-aġenziji ta’ intervent imsemmija fil-lista li tidher fl-Anness.
2. Fil-qafas ta’ proċedura ta’ sejħa għal offerti l-perjodu ta’ ħażna li għalih tista’ ssir offerta huwa ta’ tliet xhur. Iżda l-perjodu nnifsu ta’ ħażna għandu jintgħażel minn min jaħżen.
Dan il-perjodu jista’ jinfirex mill-inqas minn tliet xhur sa mhux iktar minn seba’ xhur. Iżda jekk il-perjodu ta’ ħażna jkun itwal minn tliet xhur l-għajnuna għandha tiżdied għal kull jum b’ECU 1,2 kull tunnellata metrika kuljum.
Artikolu 3
Il-kwantità minima għal kull kuntratt għandha tkun ta’ erba’ tunnellatti metriċi murija bħala laħam bil-għadam.
Artikolu 4
Il-garanzija għandha tkun ta’ ECU 120 għal kull tunnellata metrika.
Artikolu 5
Dan ir-Regolament għandu jidħol fis-seħħ fl-1 ta’ Diċembru, 1990.
Huwa għandu japplika għal ħażniet privati mibdija minn dik id-data.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-28 ta’ Novembru, 1990.